De mærker ikke symptomerne. Mændene. Eller også håber de bare på, de går over af sig selv. Præcis hvorfor, mænd ikke går lige så hurtigt til lægen som kvinderne, når de føler sig syge, er uvist. Men sådan er det altså. Og det skal en ny nordjysk kampagne råde bod på. På forårsmessen i Aalborg Kongres- og Kulturcenter denne weekend sætter 3F og Kræftens Bekæmpelse i Nordjylland fokus på at få flere mænd til lægen i god tid. Med kampagnen "De 7 tegn" vil gæsterne blive gjort opmærksomme på, at jo tidligere kræft opdages jo bedre er chancen for at blive rask. Stefan Paschke, der er områdekonsulent for Kræftens Bekæmpelse i Nordjylland, glæder sig over samarbejdet med netop 3F. - Da kampagnen med "De 7 tegn" blev lanceret, sagde 3F til os, at det jo lige præcis var deres medlemmer, der ikke gik til lægen i tide. Her var der altså en mulighed for at hjælpe hinanden med at få det gode budskab ud, siger Stefan Paschke. Kampagnen er især rettet mod mænd over 50 år. En ny undersøgelse fra Kræftens Bekæmpelse viser nemlig, at netop denne del af befolkningen er tilbøjelig til at reagere langsomt på eventuelle symptomer på kræft. Og særligt mænd i 3F-brancher har sjældent travlt med at opsøge deres læge. "DE 7 TEGN" - Blod i urinen, afføring eller sæden - Ændret afføringsmønster - Hoste eller hæshed i mere end fire uger - Knuder eller hævelser - Modermærker, der ændrer form og farve eller sår, der ikke vil hele - Synkebesvær i mere end en måned - Uforklarligt vægttab
Nordjyske mænd skal blive bedre til at gå til lægen. Derfor sætter 3F og Kræftens Bekæmpelse i denne weekend fokus på at få mænd til lægen.